༄༅། །བདག་ཅག་གི་སྟོན་པ་གསར་དུ་བཞེངས་པའི་དཀར་ཆག་ཟླ་བའི་ཁང་བཟང་བཞུགས་སོ། །

ཨོཾ་བདེ་ལེགས་སུ་གྱུར་ཅིག །བསྐལ་བཟང་སྟོན་པ་སྟོང་གི་དབུས་ན་ངོ་མཚར་པད་དཀར་ལྟར་བསྔགས་ཤིང༌། །འདྲེན་པ་གཞན་གྱིས་ཡལ་བར་དོར་བའི་སྔ་བདོའི་འགྲོ་བ་བདག་ཅག་རྣམས། །མགོན་མེད་གནས་སུ་འདོར་བར་མ་བཟོད་སྨོན་ལམ་ཆེན་པོ་ལྔ་བརྒྱ་བཏབ། །གདུལ་དཀའི་ཞིང་འདི་ཕྱག་གིས་བཟུང་བའི་སྟོན་པ་ཐུགས་རྗེ་ཅན་ལ་འདུད། །དེས་གསུངས་བསྟན་པ་ཟབ་དང་རྒྱ་ཆེ་རྒྱ་མཚོའི་ཀློང་དང་ས་ཆེན་འདིས། །ཆ་ཙམ་མཚོན་པའི་ཡུལ་ལས་འདས་པའི་རྒྱལ་བའི་དགོངས་པ་ཇི་བཞིན་པར། །ལེན་མཁས་རྒྱ་བོད་མཁས་གྲུབ་སྤྱི་དང་སྒྲུབ་བརྒྱུད་ཤིང་རྟ་ཆེ་བརྒྱད་ཀྱི། །ལམ་སྲོལ་འབྱེད་པའི་སྐྱེས་མཆོག་ཡོངས་ལ་ཡིད་ཆེས་དད་པས་ལན་བརྒྱར་བསྔགས། །གསེར་གྱི་མངལ་ལྡན་པད་དཀར་མིག་དང་དཔལ་མགྲིན་ཅན་སོགས་འཇིག་རྟེན་གྱི། །ཆེར་རློམས་རྣམས་ཀྱིས་ཕྱོགས་ཙམ་མ་མཚོན་སེམས་ཀྱི་གསང་བ་གཅིག་པུ་ཡིས། །ཤེས་བྱ་ཀུན་གྱི་དེ་ཉིད་གཟིགས་ཏེ་གྲུབ་པའི་ས་མཐོར་གཤེགས་མཛད་པ། །རབ་དཀར་བརྒྱུད་པའི་ཕྲེང་བ་ཟླ་མེད་རིམ་པར་བྱོན་རྣམས་ཕྱག་གི་ཡུལ། །གངས་རིའི་ཁྲོད་དུ་སྒྲུབ་བརྒྱུད་སྙིང་པོའི་བསྟན་པ་འདབ་ཆགས་མཁའ་སྤྱོད་ཀྱི། །ཉིན་མོར་བྱེད་པ་བཅུ་དང་བརྒྱད་དུ་སྤེལ་བར་མཛད་པའི་གཡེར་ཆེ་བ། །དཔལ་ལྡན་མཁའ་ལ་སྒྲ་སྒྲོག་པ་ཞེས་ས་གསུམ་འགྲོ་བའི་རྣ་ལུང་དུ། །གདུང་དང་ན་བཟའི་མཚན་གྱི་སྒྲ་དབྱངས་སྙན་པར་བགྱིས་ལ་རབ་ཏུ་བཏུད། །གང་གི་སྒྱུ་འཕྲུལ་དྲི་མེད་རྒྱལ་བསྟན་ཀཻ་ལ་ཤ་རིར་གནས་བཅས་ཤིང༌། །སྒྲ་དང་ཚད་མའི་གཡུ་རལ་བརྗིད་ཅིང་ནང་དོན་རིག་པའི་རྩལ་གསུམ་རྫོགས། །ངེས་གསང་སེངྒེའི་ང་རོ་བསྒྲགས་པས་ལོག་སྨྲའི་རི་དྭགས་མཐར་བྱེད་པའི། །ཕྱོགས་ལས་རྣམ་རྒྱལ་ངག་དབང་ནོར་བུ་མི་འབྲལ་གཙུག་གི་རྒྱན་དུ་མཆོད། །ཁྱད་པར་གདུང་གསོབ་བརྒྱད་ཅུ་རྩ་བཞིར་འབྱུང་བའི་ནང་ནས་མཆོག་གྱུར་དགུས། །སྙིང་པོའི་བསྟན་པ་གསལ་བར་གསུངས་པའི་བསྟན་པའི་གསལ་བྱེད་གཉིས་པ་རུ། །ཚད་མའི་ལུང་གིས་རྒྱ་ཆེར་བསྔགས་པ་བདག་ཅག་རྣམས་ཀྱི་གཙུག་གི་རྒྱན། །དབང་གི་དབང་པོ་བདུད་ལས་རྣམ་པར་རྒྱལ་བའི་དཔལ་དེར་ཕྱག་བགྱིའོ། །བདེ་གཤེགས་སྟོན་དང་དེས་གསུངས་བསྟན་ལ་མི་ཕྱེད་དད་པའི་ཐུགས་བསྐྱེད་ཀྱིས། །སྲི་ཞུར་མཛད་པའི་བསོད་ནམས་འོད་དཀར་དཔག་ཚད་དུ་མའི་ཁོར་ཡུག་ཅན། །ཇི་བཞིན་དཔག་པའི་ཡུལ་ལས་འདས་ཀྱང་ཆུ་སྣོད་ཆུང་ངུའི་ཟླ་གཟུགས་ལ། །ལུང་དང་རིགས་པ་ཚད་མས་གཞལ་ཏེ་ཕན་ཡོན་མདོ་ཙམ་བརྗོད་པར་བྱ། །ཞེས་ཡོན་གནས་དམ་པ་རྣམས་ལ་བསྔགས་པའི་མེ་ཏོག་ཚར་དུ་དངར་བས་མཆོད་པར་བརྗོད་པ་སྔོན་དུ་བཏང་ནས། འདིར་གང་ཞིག་གླེང་བར་བྱ་བ་ནི། འཇིག་རྟེན་གྱི་ཁམས་སུ་ཕན་པ་དང་བདེ་བ་མ་ལུས་པའི་གཞི་མ་རྣམ་དཀར་བསོད་ནམས་ཀྱི་དགེ་བ་རླབས་ཆེན་རྒྱ་མཚོ་ལྟ་བུའི་ནང་ནས་གཙོ་བོ་རྒྱལ་བའི་སྐུ་གསུང་ཐུགས་རྟེན་བཞེངས་པ་ནི་རྨད་དུ་བྱུང་ཞིང༌། དེ་ཡང་མཁས་པ་དང་མཛངས་པ་མི་ཆེན་ཡ་རབས་ཀྱི་ཚུལ་དང་ལྡན་པ་རྣམས་ཀྱི་སྤྱོད་ཡུལ་ལས་གཞན་དུ་མ་གྱུར་ཏེ། རྒྱ་བོད་ཀྱི་མཁས་གྲུབ་དུ་མ་དང་ཆོས་རྒྱལ་བྱང་ཆུབ་སེམས་དཔའ་རྣམས་ཀྱི་ཕྱག་རྗེས་ལགས་པར་མངོན་སུམ་ཚད་མས་གྲུབ་ཅིང༌། བསོད་ནམས་ཀྱི་དགེ་ཚོགས་གཞན་ལས་རྨད་དུ་བྱུང་བའི་རྒྱུ་མཚན་ཡང༌། སྟོན་པ་སྐུ་དངོས་ཀྱི་གདུལ་བྱར་མ་གྱུར་པའི་སེམས་ཅན་སྐལ་བ་དམན་པ་རྣམས་ཀྱི་དོན་དུ། སྟོན་པའི་ཞལ་སྐྱིན་སྐུ་ཚབ་སྤྲུལ་པའི་གཟུགས་བརྙན་བཞེངས་ན། སངས་རྒྱས་དངོས་དང་ཁྱད་པར་མེད་པའི་ཕྲིན་ལས་འབྱུང་བར་སྟོན་པ་ཐུགས་རྗེ་ཅན་རང་གིས་ཞལ་བཞེས་གནང་བ་ཡིན་ཏེ། ང་མྱ་ངན་ལས་འདས་པའི་འོག་ཏུ་ངའི་བསྟན་པ་དམ་པའི་ཆོས་ཡུན་དུ་གནས་པར་བྱ་བ་དང༌། སྐྱེ་བོ་རྣམས་ཀྱི་བསོད་ནམས་ཚོགས་ཆེན་གསོག་པའི་ཞིང་དུ་ངའི་སྐུ་ཚབ་བཞེངས་པར་གྱིས་ཤིག་ཅེས་བཀའ་བསྩལ་ཏེ། ཞལ་གྱི་སྒོ་ནས་འོད་ཟེར་གསུམ་བཀྱེ་བས་ཚངས་པ་དང༌། རཱ་ཧུ་ལ་དང༌། བརྒྱ་བྱིན་གསུམ་ལ་ཕོག དེ་གསུམ་ཀས་རྒྱལ་བའི་སྐུ་བརྙན་བཞེངས་པར་ཁས་བླངས་པ་ལས། ཚངས་པས་ལྷའི་ནོར་བུ་སྣ་ཚོགས་བཞུ་བཏུལ་བླུག་སྟེ་ཆོས་སྐུའི་རྟེན་མཆོད་རྟེན་ཟླུམ་པོ་ཚངས་པའི་འདོམས་གང་ཙམ་བཞེངས། ཕྱིས་དེ་བཞིན་གཤེགས་པའི་རིང་བསྲེལ་གྱིས་བྱུང་བུར་བཀང་སྟེ་ཨྱོན་མཁའ་འགྲོའི་གླིང་དུ་སྤྱན་དྲངས་པས། ལྷ་དང་མཁའ་འགྲོའི་དོན་མཛད་ཅིང་འདི་ལན་བདུན་དུ་བསྐོར་བས་མཆོག་གི་དངོས་གྲུབ་ཐོབ་པར་གྲགས་སོ། །རཱ་ཧུ་ལས་ལོངས་སྐུའི་རྟེན་ཐུབ་ཆེན་རྣམ་སྣང་གངས་ཆེན་མཚོ་ཞེས་བྱ་བ། རིན་པོ་ཆེ་སྣ་ཚོགས་ལས་གྲུབ་པ་དཔག་ཚད་བརྒྱད་ཅུའི་ཆུ་ཞེང་ཅན་ཞིག་བཞེངས་ཏེ་ཕྱིའི་རྒྱ་མཚོ་ཆེན་པོའི་ནང་དུ་བཞུགས་ཤིང༌། ལྟེ་བ་མན་ཆད་ཆུ་ནང་ནུབ་པས་ཆུར་གནས་སྲོག་ཆགས་མང་པོའི་དོན་མཛད། ལྟེ་བ་ཡན་ཆད་སྐམ་ལ་གནས་པའི་ལྷ་དང་དྲི་ཟ་ལ་སོགས་པའི་དོན་མཛད་དོ། །བརྒྱ་བྱིན་གྱིས་ལྷ་ཀླུ་མིའི་རིན་པོ་སྣ་ཚོགས་བཞུ་བཏུལ་བྱས་ཏེ། སྤྲུལ་སྐུའི་རྟེན་བདག་ཅག་གི་སྟོན་པ་དགུང་ལོ་ཉེར་ལྔ་པ་དང༌། བཅུ་གཉིས་པ་དང༌། བརྒྱད་པའི་ཚད་གསུམ་བཞེངས་ནས་སྟོན་པའི་དྲུང་དུ་ཕུལ་བའི་ཚེ། སྟོན་པའི་སྐུ་ལས་འོད་ཟེར་འཕྲོས་ཏེ་སྐུ་གསུམ་འོད་ཀྱིས་ཁྱབ་པར་མཛད་ནས་འོད་ཟེར་ཆེན་པོས་དབང་བསྐུར་ཏེ་སངས་རྒྱས་དངོས་དང་ཁྱད་པར་མེད་པར་བྱིན་གྱིས་བརླབས། དེ་ནས་བརྒྱ་བྱིན་གྱིས་སྐུ་གསུམ་ལྷ་ཡུལ་དུ་གདན་དྲངས་པ་ལས། དགུང་ལོ་ཉེར་ལྔ་པའི་ཚད་ནི་ད་ལྟའང་སུམ་ཅུ་རྩ་གསུམ་གྱི་ལྷ་རྣམས་ཀྱི་མཆོད་ཡུལ་དུ་བཞུགས། གཞན་གཉིས་ནི། ལྷ་ཡུལ་དུ་ལོ་ལྔ་བརྒྱ་ཀླུ་ཡུལ་དུ་ལོ་ལྔ་བརྒྱ་བཞུགས་པ་ལས། ཕྱིས་ཕྱག་ན་རྡོ་རྗེ་དང་བྱམས་པའི་སྤྲུལ་པ་དགེ་སློང་གཉིས་ཀྱིས་ཀླུ་ཡུལ་དུ་བྱོན། ཕྱག་ན་རྡོ་རྗེའི་སྤྲུལ་པས་གནམ་ལྕགས་དང་བྱེ་ཚན་གྱི་ཆར་ཕབས་ཏེ་ཀླུ་རྣམས་འཇིགས། བྱམས་པའི་སྤྲུལ་པས་འཇིགས་པ་དེ་དག་བསལ་བར་མཛད་པའི་བྱ་དགར་སྟོན་པའི་སྐུ་བརྙན་འདི་གཉིས་དགོས་གསུངས་ཏེ་མི་ཡུལ་དུ་གདན་འདྲེན་ནས་རྡོ་རྗེ་གདན་དུ་བཞུགས་པའི་ཚེ། བར་པ་དགུང་ལོ་བཅུ་གཉིས་པའི་ཚད་ནི་མ་ག་དྷའི་རྒྱལ་པོ་དྷརྨ་པ་ལ་དང་རྒྱ་ནག་གི་རྒྱལ་པོ་དྷེ་བ་རཱ་ཛ་གཉིས་བཤེས་མཐུན་དུ་གྱུར་པ་ལས། རྒྱ་ནག་གི་རྒྱལ་པོས་མཆོད་གནས་ཁྱད་པར་ཅན་ཞིག་དགོས་ཞེས་གསོལ་བ་ལྟར་གནང་སྟེ་རྒྱ་ནག་ཏུ་བཞུགས། ཐ་མ་དགུང་ལོ་བརྒྱད་པའི་ཚད་ནི་བལ་པོའི་རྒྱལ་པོས་རིན་ཐང་མེད་པའི་སྐྱེས་ཀྱིས་བླུས་ཏེ་བལ་ཡུལ་དུ་གདན་དྲངས། ཕྱིས་རྒྱ་ནག་གི་རྒྱལ་པོ་ཐང་གི་དང༌། བལ་པོའི་རྒྱལ་པོ་དགེ་བའི་གོ་ཆའི་དུས་སུ། རྒྱ་བལ་གཉིས་ཀྱི་ཡུལ་ནས་བོད་ཆོས་ཀྱི་རྒྱལ་པོ་སྲོང་བཙན་སྒམ་པོ་པས་ཁ་བ་ཅན་གྱི་མགོན་དུ་གདན་དྲངས་པའོ། །དེ་ནས་བཟུང་སྟེ་གངས་རིའི་ཁྲོད་དུ་ཆོས་རྒྱལ་མེས་དབོན་གསུམ་དང༌། མཁས་གྲུབ་དུ་མས་རྟེན་གསུམ་བསམ་པའི་རྭ་བར་མི་ཆུད་པར་བཞེངས་ཏེ། སེམས་ཅན་ཚད་མེད་པ་ལ་ཕན་གདགས་མཛད་པ་གནམ་གྱི་སྐར་མ་ལས་ཀྱང་ཆེས་མང་བར་བྱུང་བའི་དབང་གིས་ཐུབ་པའི་ལུང་རྟོགས་ཀྱི་བསྟན་པ་གངས་ལ་ཉི་མ་ཤར་བ་ལྟར་རྒྱས་པར་གྱུར་ཏོ། །དེས་ན་བདེ་བར་གཤེགས་པའི་རྟེན་རྣམས་གང་དུ་བཞུགས་པའི་སར་ཐེག་པ་ཆེན་པོའི་ཆོས་དར་བ། དགེ་འདུན་གྱི་སྡེ་དར་ཞིང་རྒྱས་པ། ཆོས་སྲིད་ཀྱི་ལེགས་ཚོགས་ངང་གིས་འདུ་བ། ཕས་ཀྱི་རྒོལ་བའི་མི་ཚུགས་པ། མི་མ་ཡིན་གྱི་གནོད་པ་ཞི་བ་སོགས་ཕན་ཡོན་རྒྱ་ཆེར་འབྱུང་བར་མདོ་རྒྱུད་རྣམས་ལས་གསལ་བར་གསུངས་པ་དང༌། ལྷག་པར་དགའ་བའི་བཤེས་ཀྱི་རྟོགས་བརྗོད་ལས། ཤཱཀྱ་ཐུབ་པའི་བསྟན་པ་འདིར་གཟུགས་སྐུའི་རྟེན་ཐ་ན་མཐེ་བོང་ཙམ་ཞིག་འཇིམ་པ་ལས་བགྱིས་ནའང༌། བྱམས་པའི་འདུས་པ་དང་པོའི་འཁོར་དུ་གྱུར་ནས་སྲིད་ལས་རྣམ་པར་གྲོལ་བར་འགྱུར་བ་དང༌། གནས་སྐབས་སུ་འཁོར་ལོ་སྒྱུར་བའི་དཔལ་ལ་སྤྱོད་པ་སོགས་བསོད་ནམས་དཔག་ཏུ་མེད་པར་འབྱུང་བར་གསུངས་ན། འཕེལ་ཞིང་ཡངས་ལ་རྒྱ་ཆེ་བའི་དགེ་བའི་རྩ་བ་འདི་ལྟ་བུ་ལྟ་སྨོས་ཀྱང་ཅི་དགོས་ཏེ། གསལ་རྒྱལ་གྱིས་ཞུས་པའི་མདོ་ལས། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། །སྐུ་གཟུགས་རྣམས་ལ་རྡུལ་ཕྲན་ཅི་ཡོད་པ། །དེ་འདྲའི་གྲངས་དེ་སྙེད་ཀྱི་རྒྱལ་སྲིད་དང༌། །ལྷ་ཡུལ་ས་སྟེང་མི་ཡི་བདེ་བ་འཐོབ། །གཟུགས་དང་གཟུགས་མེད་ཁམས་ཀྱི་ཏིང་ངེ་འཛིན། །ཕུན་སུམ་ཚོགས་པའི་ས་མཆོག་ཀུན་མྱོང་ནས། །ཐ་མར་སྐྱེ་དང་རྒ་བ་ལ་སོགས་པའི། །སྡུག་བསྔལ་དང་བྲལ་སངས་རྒྱས་གོ་འཕང་འཐོབ། །ཞེས་གསུངས་སོ། །དེ་ལྟ་བུའི་དགོས་པ་དང་ཉིང་གོས་ཁྱད་པར་ཅན་ལ་གཟིགས་ནས། སངས་རྒྱས་པདྨའི་ལྷ་ལྕམ་ཛྙཱ་ན་ཌཱ་ཀི་མོན་མོའི་ཚུལ་དུ་བྱོན་པ་བཀྲ་ཤིས་ཁྱེའུ་འདྲེན་མའི་གསང་གསུམ་ཡེ་ཤེས་ཀྱི་རོལ་པར་གླེང་བའི་ལྷ་ཡུམ་ཕུན་ཚོགས་ཆོས་ཀྱི་སྒྲོན་མ་ཞེས་མཚན་སྙན་གྱི་གྲགས་པ་ལྷའི་རྔ་བོ་ཆེ་ལྟར་ཡོངས་སུ་གསལ་བ་གང་གིས། ལྷག་པའི་ཐུགས་བསྐྱེད་ཟླ་བ་འབུམ་ཕྲག་བརྩེགས་པ་ལྟ་བུའི་ཀུན་ནས་བསླངས་ཤིང་སྐྱེ་བའི་ཕྲེང་བ་ཀུན་ཏུ་གཏོང་བ་ལ་གོམས་པའི་ཕྱག་རིང་དུ་བརྐྱངས་ཏེ། ལྷོ་ལྗོངས་ཡངས་པའི་རྒྱལ་ཁམས་འདིར། སྤྱིར་སངས་རྒྱས་ཀྱི་བསྟན་པ་དར་བ། སེམས་ཅན་ལ་བདེ་སྐྱིད་འབྱུང་བ། ཁྱད་པར་ནད་མུག་འཁྲུགས་རྩོད་སོགས་དུས་ཀྱི་རྒུད་པ་ཞི་བ། བཀྲ་ཤིས་དང་བདེ་ལེགས་ཀྱི་དཔལ་ཐམས་ཅད་འབྱུང་བར་འགྱུར་བའི་ཕྱིར་དང༌། ཡང་སྒོས་ཆོས་རྒྱལ་ས་ཡི་ཚངས་པ་མངའ་བདག་འཇིགས་མེད་རྡོ་རྗེ་དབང་ཕྱུག་གནམ་དུ་གཤེགས་པའི་ཐུགས་དགོངས་དགེ་བའི་བང་མཛོད་ཡོངས་སུ་གང་བར་བགྱི་བའི་ཆེད་དུ་དམིགས་ཏེ། དཔལ་ལྡན་འབྲུག་པའི་གདན་སའི་ལྟེ་བ་ཐིམ་གཞུང་མ་ག་དྷའི་ཕོ་བྲང་ཆེན་པོར་ཆོས་དང་སྲིད་ཀྱི་སྡེ་གཉིས་སུ་ཕྱེ་བའི་ནང་ཚན་ཆོས་ཚོགས་ཚངས་སྤྱོད་དགེ་འདུན་གྱི་སྡེ་ཆེན་པོ་འདུ་བའི་ཀུན་དགའ་རྭ་བའི་དྲི་གཙང་ཁང་གི་ནང་དུ། བདག་ཅག་གི་སྟོན་པ་མཉམ་མེད་ཤཱཀྱའི་རྒྱལ་པོའི་སྣང་བརྙན་མཚན་དཔེའི་གཟི་འོད་འབར་བ་སུམ་ཐོག་ཁ་བད་ཀྱི་ཚད་དང་མཉམ་པ། སྔ་ན་མེད་པའི་ངོ་མཚར་རྨད་དུ་བྱུང་བའི་གཟུགས་སྐུ་མཐོང་བ་དོན་ལྡན་ཆེན་མོ་སྨན་དང་སྤོས་མཆོག་རིན་ཆེན་སྣ་ཚོགས་པའི་རྒྱུ་ལས་གྲུབ་པ། བཟོ་ཁྱད་འཐོན་པ་ལྷའི་རིག་བྱེད་བི་ཤྭའི་ལག་པའི་འདུ་བྱེད་ཀྱང་སྐྱེངས་པར་ནུས་པ་བསོད་ནམས་ཀྱི་དཔལ་ལས་རང་བྱུང་དུ་བྱོན་པ་ལྟ་བུ་ལྷུན་དུ་ཆགས་པ་ལ། གསེར་སྦྱངས་དྭངས་མའི་ཁུ་བས་ཡང་ཡང་བྱི་དོར་བྱེད་པ་གསེར་རི་གུར་གུམ་ཆབ་ཀྱིས་བཀྲུས་པ་ལྟ་བུའི་མདངས་ཀྱི་ཉིན་མོར་བྱེད་པའི་དཔལ་ཡང་ཟིལ་གྱིས་གནོན་ནུས་པའི་རྟེན་མཆོག་ཁྱད་པར་ཅན། འཛམ་གླིང་ནོར་གྱིས་བསྒྲུན་དུ་མེད་པའི་ཁྱད་ནོར་མང་པོས་ཡོངས་སུ་གཏམས་ཤིང༌། ཐུབ་ཆེན་གངས་ཆེན་མཚོ་ཡི་བཀོད་པ་ས་ལ་འཕོས་པ་ལྟ་བུའི་ལྷ་བཅས་འགྲོ་བའི་མཆོད་སྡོང་ཆེན་པོ་འདི་ཉིད་ཀྱི་ནང་གཟུགས་ལ། ཐོག་མར་་་་༌། སླར་སྨྲས་པ། དེ་ལྟར་བགྱིས་པའི་ལེགས་བྱས་འདིས་མཚོན་འཁོར་འདས་ཀུན་གྱིས་དུས་གསུམ་དུ། །བསགས་པའི་དགེ་ཚོགས་བསོད་ནམས་སྤྲིན་ལས་ཉེ་བར་ཕབ་པའི་ཆུ་ཀླུང་འབུམ། །གཅིག་ཏུ་བསྡུས་ཏེ་རྣམ་མཁྱེན་རྒྱ་མཚོ་དགུང་དུ་འཕྱུར་བའི་རླབས་ཕྲེང་ལས། །མི་ཟད་རྒྱན་གྱི་ཆོས་ཆར་ཟབ་མོས་འཁོར་བའི་གདུང་བ་སེལ་བྱེད་ཤོག །རྒྱལ་བསྟན་ཉི་མ་ནུབ་རིར་གཞོལ་ནས་ཚུལ་མིན་འབྱུང་པོའི་བྱ་ཚོགས་ཀྱིས། །སྙན་པའི་ཟོལ་གྱིས་རྒྱལ་བའི་བསྟན་ལ་འཐིང་སླད་འབྱིན་དུ་ཉེ་བའི་དུས། །རླབས་ཆེན་དགེ་བའི་ཤིང་རྟ་ཆེ་འདིས་བསྟན་པའི་ཉིན་བྱེད་དགུང་དུ་དྲངས། །ས་ཆེན་བསྟན་པའི་སྣང་བས་ཁྱབ་པའི་སྐལ་བཟང་འགོག་པ་མེད་གྱུར་ཅིག །དེའི་མཐུས་ལྗོངས་འདིར་མཉམ་མེད་ཐུབ་པའི་ལུང་རྟོགས་བསྟན་པ་རིན་པོ་ཆེ། །བཤད་དང་སྒྲུབ་པའི་རྒྱལ་མཚན་རྩེར་བཀོད་ཐོས་བསམ་སྒོམ་པས་ལེགས་མཆོད་དེ། །རྟོགས་པ་དོན་གྱི་འདོད་དགུའི་ཆར་གྱིས་འགྲོ་བའི་ཤེས་རྒྱུད་ཡོངས་སྨིན་ཏེ། །མངོན་མཐོ་ངེས་ལེགས་འབྲས་བུ་མཐའ་དག་བསམ་པ་ཇི་བཞིན་འགྲུབ་གྱུར་ཅིག །ཁྱད་པར་མི་རྗེ་གནམ་དུ་གཤེགས་འདིའི་དགོངས་པའི་བང་མཛོད་གང་བ་དང༌། །འདིར་ཡང་བསྟན་འགྲོའི་དཔལ་མགོན་རྣམས་ཀྱི་མཛད་ཕྲིན་ཕྱོགས་མཐར་རྒྱས་པ་དང༌། །དགེ་འདུན་སྡེ་རྣམས་ཐུགས་མཐུན་ཁྲིམས་གཙང་བསླབ་གསུམ་ཡོན་གྱིས་ཕྱུག་པ་དང༌། །ཆོས་ཀྱི་རྒྱལ་སྲིད་ཆོས་བཞིན་སྐྱོང་བའི་མི་དབང་ཆབ་སྲིད་བརྟན་གྱུར་ཅིག །མདོར་ན་མཐོང་ཐོས་དྲན་རིག་ཐམས་ཅད་སྲིད་པའི་འཇིགས་ལས་སྐྱོབ་མཛད་པ། །སྐྱབས་ཀྱི་དམ་པ་སངས་རྒྱས་ཉག་གཅིག་ཡིད་ཆེས་ངེས་པས་བསྐྲུན་པ་ལས། །བྱུང་བའི་དགེ་མཚན་གསར་པའི་མེ་ཏོག་ཆར་དུ་བསྙིལ་བའི་དཔལ་ཡོན་གྱིས། །འཇིག་རྟེན་ཡངས་པའི་རྒྱལ་ཁམས་ཡོངས་ལ་རྟག་ཏུ་ཁྱབ་པའི་བཀྲ་ཤིས་ཤོག། །།དགེའོ།།